คาดปี’56บจ.โตกระฉูดฟาดกำไร8.8แสนล้าน
เอเซีย พลัส คาด บจ.โกยกำไร 8.8 แสนล้านบาท ปีนี้พุ่ง 22% ดีกว่าเดิม ปี 2555 ทำได้ 7.19 แสนล้าน
6 มี.ค. 2556

เอเซีย พลัส คาด บจ.โกยกำไร 8.8 แสนล้านบาท ปีนี้พุ่ง 22% ดีกว่าเดิม ปี 2555 ทำได้ 7.19 แสนล้าน 
นักวิเคราะห์บริษัทหลักทรัพย์ (บล.) เอเซีย พลัส คาดการณ์แนวโน้มผลประกอบการของบริษัทจดทะเบียน (บจ.) ในตลาดหลักทรัพย์แห่งประเทศไทย (SET) และตลาดหลักทรัพย์ เอ็ม เอ ไอ (mai) ปี 2556 ว่า จะมีกำไรสุทธิ 8.8 แสนล้านบาท เติบโตถึง 22% ซึ่งเป็นการปรับเพิ่มจากเดิมที่คาดไว้ว่าจะเติบโต 16% หลังจากปี 2555 ทำกำไรได้ทั้งสิ้น 7.19 แสนล้านบาท ต่ำกว่าที่คาดไว้เล็กน้อย แต่กำไรต่อหุ้นยังเพิ่มขึ้น 17% น้อยกว่าที่คาดไว้เดิม 21%
ทั้งนี้ เฉพาะในไตรมาส 4 ปี 2555 บจ.มีกำไรสุทธิ 1.61 แสนล้านบาท พุ่งแรงถึง 167% เทียบกับงวดไตรมาส 4 ปี 2554 เนื่องจากในช่วงครึ่งหลังของปี 2554 ประสบปัญหาจากน้ำท่วมใหญ่ในภาคกลาง โดยกลุ่มพัฒนาอสังหาริมทรัพย์เติบโตสูงที่สุดถึง 225% และวัสดุก่อสร้าง 145% 
นอกจากนี้ ยังมีอีกหลายกลุ่มอุตสาหกรรมที่ฟื้นตัวจากที่ติดลบมาเป็นกำไรในงวดไตรมาส 4 ปี 2554 ได้แก่ ธุรกิจการเงินส่วนบุคคล เช่น บริษัท บัตรกรุงไทย (KTC) และบริษัท อิออน ธนสินทรัพย์ (ไทยแลนด์) หรือ AEONTS ประกันภัย อาทิ บริษัท กรุงเทพประกันภัย (BKI) ไทยรับประกันภัยต่อ (THRE) และชิ้นส่วนรถยนต์ คือ บริษัท อาปิโก ไฮเทค (AH) สมบูรณ์ แอ๊ดวานซ์ เทคโนโลยี (SAT) และไทยสแตนเลย์การไฟฟ้า (STANLY) เป็นต้น 
ขณะเดียวกันมีบางอุตสาหกรรมที่ผลดำเนินงานประสบภาวะหดตัวมากที่สุด ได้แก่ กลุ่มอาหาร ติดลบ 28% คือ บริษัท เจริญโภคภัณฑ์อาหาร (CPF) และบริษัท ไทยยูเนี่ยน โฟรเซ่น โปรดักส์ (TUF) และกลุ่มเกษตร คือ บริษัท จีเอฟพีที (GFPT) บริษัท ยูนิวานิชน้ำมันปาล์ม (UVAN) เป็นต้น 
นักวิเคราะห์ บล.เอเซีย พลัส คาดแนวโน้มดัชนีหุ้นที่ซื้อขายสูงกว่า พี/อี 14 เท่า มีโอกาสปรับฐานหรือมีความผันผวน หากพิจารณาสถิติในอดีตที่ พี/อี มักจะยืนอยู่ที่ 14 เท่า คาดกรอบดัชนีที่ 1,4701,575 จุด ในระยะ 1 เดือนข้างหน้า
ด้านตลาดหุ้นวันที่ 5 มี.ค. 2556 ดัชนีหุ้นไทยสร้างสถิติสูงสุดใหม่อีกครั้ง ระหว่างวันขึ้นไปถึงระดับ 1,555.63 จุด ก่อนมาปิดที่ 1,549.31 จุด เพิ่มขึ้น 8.59 จุด ท่ามกลางมูลค่าการซื้อขายสูงเกือบ 6 หมื่นล้านบาท แต่นักลงทุนต่างชาติขายสุทธิ 420 ล้านบาท